Aldo Kals. Petserimaa ajaloost. Ettekanne Tallinnas Eesti Rahvusraamatukogus 30. jaanuaril 2016 toimunud konverentsil 96 aastat Eesti diplomaatilisest läbimurdest rahvusvahelisele areenile

Seto kirjaniku, luuletaja ja tõlkija Ilmar Vananurme 2013. aastal ilmunud raamat kannab pealkirja „Mu Petserimaa“. Eesti riigi teistele kodanikele peaks see maakond aga olema „meie Petserimaa“. Seaduskuulekatel kodanikel on arusaamatu, miks tekkis 1994. aastal meie peaministril mõte Tartu rahulepingu piiridest taganemisest. Läheme ajaloo radadele, et koputada nende südametunnistusele, kes lõhuvad Eesti riigi terviklikkust ja tuhandete setode kodukoldeid!

Peipsi järv ja võru keeli Talaba järv ning neid ühendav Lämmijärv olid mitu tuhat aastat soomeugrilaste omanimeline tsuudide sisejärvistu. Rahvaste rändamine pole uus nähtus. VII sajandil jõudis nüüd Pihkva nime kandva järveni ida-slaavlaste krivitšite hõim. Muide, lätlased kutsuvadki venelasi krivitšiteks. venelased ei tulnud aga oma maa valitsemisega toime ja kutsusid seda 859. aastal tegema normanne ehk viikingeid ehk varjaage. loode-Venemaad hakati valitsema Setomaalt, Irboskast, kuhu variaag Truvor rajas linnuse. Vana-Vene kroonikakirjutaja Nestor kinnitas Irboska paiknemist tšuudide maal. Tema nimekaimust Riigikogu esimees ei arva tšuudide maast aga midagi ja nõustub seda naabrile loovutama.

Piir Pihkva vürstiriigi ja 1224. aastal moodustatud Tartu piiskopkonna vahel kulges mööda Võhandu ja Piusa jõge. Kaugemale ei suudetud seda nihutada, sest raudmehed Pihkvast jagu ei saanud. Küll aga meie Lembitu näiteks 1212. aastal, kui oli vaja venelastele rüüsteretke eest kätte tasuda. Setomaa usulist, etnilist ja sõjalist olukorda mõjutas tugevalt 1473. aastal setode eepose Peko hauale rajatud Petseri õigeusu klooster. Mungad peaksid Eesti riigile tänulikud olema neile täies ilus alles hoitud kloostri eest. Loodame, et kloostri 550. juubelipidustustele sõitmiseks me ei vaja viisat!

Igatahes jäi õigeusklik Setomaa tuhandeks aastaks venelaste, aga ülejäänud esiotsa katoliiklik, siis luterlik Eesti seitsmeks sajandiks baltisakslaste võimu alla. 1710. aastal tõi Põhjasõda kõik eestlased Venemaa koosseisu, aga neljas erinevas kubermangus – Eesti- ja Liivimaa, Peterburi ning Pihkva. Taoline killustatus pidurdas meie rahva poliitilist, majanduslikku, kultuurilist ja hariduslikku arengut. Selle nimel marssis 8. aprillil 1917 40 tuhat eestlast Petrogradis Tauria palee eest läbi nõudes Eestile autonoomiat! Juba 12. aprillil võttis Venemaa riigiduuma vastu eestlastega asustatud aladele Eestimaa rahvuskubermangu moodustamise seaduse! Selle alusel ühendati rahvuskubermanguks endine Eestimaa kubermang, Liivimaa kubermangu põhjapoolsed maakonnad ja Petrogradi kubermangu alad Narva ümbruses. Sama eesmärki teenis Petserimaa eestlaste ametlik kiri 14. juulist 1917 rahvuskubermangu juhtorganile. Kirja andmeil elas Setomaal 80% setosid ja 20% venelasi. See ühinemine vormistatigi Tartu rahulepinguga. Kui 1940. aastal Nõukogude Liit okupeeris Eesti Vabariigi, oli ka Petseri juba valdavalt eesti rahvastikuga linn.

1928. aastal püstitati Petserimaale kirjalik mälestussammas koguteose Eesti III köitega „Setumaa“. Petserimaa tormiline areng Eesti Vabariigi koosseisus ja allakäik nõukogude okupatsiooni tagajärjel nõuab veel kirjutamist. Ka ootab seda neil päevil algatatud Petserimaa biograafialeksikoni koostamine.

1944. aasta augustis ja hiljem okupeeris ning annekteeris Nõukogude Liit Eesti teistkordselt. Siis lõikas Vene NFSV Eesti NSV küljest ära 75% Setomaast koos Petseri linnaga ja veel Jaanilinna koos kolme Ingeri vallaga. Okupeeritud aladel kehtestati koloniaalkord. Seal lõpetati eestikeelne asjaajamine ja hariduse andmine ning algas ümberrahvustamine. Sellega kaasnes põlisasukate elamistingimuste järsk halvenemine ja massiline väljaränne. Hinnang okupeeritud alade olukorrale aastatel 1944-1991 on traagiline, pärast 1991. aastat aga genotsiidihõnguline. Okupeeritud aladega seotud muredeks on pidevalt kontrolljoone ületamine ja omand. Okupeeriv riik ei täida ÜRO poolt deklareeritud põlisrahvaste elamisõigust oma asualal.

Eesti Vabariigi iseseisvus taastati 1991. aastal õigusliku järjepidevuse alusel. See laienes riigi kõigile tunnustele, kaasa arvatud piiridele . Lisaks sellele tühistas Eesti Vabariigi Ülemnõukogu 12. septembril 1991 kõik ENSV Ülemnõukogu õigusaktid piiriküsimuses.

Millegipärast tahavad aga mõned riigikogulased Eesti Vabariigi seaduslikke alasid uue piirilepinguga ära anda. Meie riigi kõrgeima võimu kandja rahvas ütleb aga sellele põhiseadusvastasele teole „ei“ ja veelkord „ei“.

Mõeldes paljudele riigikogulastele püstitatavale häbisambale, lubage lõpetuseks korrata ühe meie poliitiku sõnu: „Rahval on õigus küsida: kas see ongi Eesti vabariik? Ei, mu kallis rahvas, see ei ole Eesti vabariik. See on Eesti vabariigi vaht, mille riisume kulbiga kokku ja heidame solgiämbrisse. Kui mitte varem, siis valimiste aegu. Seda me teeme ühiselt ja teeme senikaua, kuni vahtu enam ei ole“.